tartuNLP/wikipedia-smugri-20251201 huggingface dataset:
Koduaken

Koduaken OÜ on Eesti ettevõte, mis spetsialiseerub PVC ja alumiiniumist akende ning uste tootmisele, müügile ja paigaldusele.
Ettevõte asutati aastal 1998, põhineb Eesti erakapitalil ning tegutseb peamiselt Harjumaal.
Koduaken alustas tegevust Talliinnas, kuid 2007 kolis tootmine Anija valda. Koduakna kontor asub Tallinnas, Peterburi mnt 38-1. Esindused asuvad ka Tartus, Pärnus ja Võrus. 
Ettevõtte põhitegevusalaks on plastuste ja -akende tootmine. Lisaks valmistatakse ka alumiiniumsüsteeme ning pakutakse akende remondi ja hoolduse teenuseid.
Guion Bluford

Guion Stewart Bluford Jr. (sündinud 22. novembril 1942) on Ameerika Ühendriikide lennundusinsener ning endine õhuväelane ja NASA astronaut. 
NASA-sse tööle asudes jäi ta USAF-i koosseisu ja läks erru kolonelina. Ta osales aastatel 1983–1992 Space Shuttle'i missioonidel STS-8, STS-61-A, STS-39 ja STS-53. Aastal 1983 sai ta kosmosesüstik Challengeri missioonil STS-8 esimeseks afroameeriklaseks kosmoses ja teiseks mustanahaliseks inimeseks kosmoses pärast Kuuba kosmonauti Arnaldo Tamayo Méndezi.
Pärast NASA-st ja sõjaväest lahkumist, suundus Bluford erasektorisse, kus töötas juhtivatel kohtadel.
Ulf Henriksson (Snakenborg)

Ulf Henriksson (Snakenborg) (1500–1583) oli Rootsi aadlik, Stegeborgi lossiülem ja poliitilistes sündmustes aktiivselt osalenud riigitegelane 16. sajandil. Ta kuulus Snakenborgi ja Bååti suguvõssa.
Elulugu.
Ulf Henriksson (Snakenborg) oli Östergötlandi õiguspiirkonna kohtumõistja Henrik Erlandssoni (Bååt) ja Elin Ulfsdotter Roosi (Roos af Hjelmsäter) poeg. Talle kuulus Ringarumi kihelkonnas Fyllingarumi mõis, mille ta päris oma isalt. Abielu kaudu läks tema valdusse ka Norrnäsi mõis.
1544. aastal kinnitas Ulf Henriksson oma pitsatiga Västeråsi pärimislepingu, millega kinnitati Vasa dünastia pärimisõigus Rootsi troonile. 1548. aastal nimetati ta Stegeborgi lossiülemaks. Ulf Henriksson oli ka kuningas Gustav I Vasa testamendi kinnitajate hulgas 1560. aastal.
Ta suri umbes 1583. aastal.
Perekond.
Ulf Henriksson abiellus 1544. aastal Stockholmi lossis Agneta Knutsdotter Lillie af Öknaga, kelle jaoks see oli esimene abielu. Ta oli rüütli, riiginõuniku ja Södermanlandi õiguspiirkonna kohtumõistja Knut Anderssoni (Lillie) ning Märta Stiernsköldi tütar. Neil sündis mitu last, kellest mitmed saavutasid silmapaistva positsiooni nii Rootsis kui ka välismaal:
Alfamagnetiline spektromeeter

Alfamagnetiline spektromeeter ("Alpha Magnetic Spectrometer"; AMS) on osakestefüüsika katsemoodul, mis on paigaldatud Rahvusvahelise Kosmosejaama (ISS) välisküljele. Tegemist on CERN-i tunnustatud katsega (RE1) ning selle eesmärk on mõõta antimaterjali sisaldust kosmilistes kiirtes. AMS-02 kogutav teave on oluline, mõistmaks paremini Universumi kujunemist ja leidmaks tõendeid tumeaine olemasolu kohta.
AMSi peateadlane on Nobeli füüsikaauhinna laureaadist osakestefüüsik Samuel Ting. Spektromeetri viis 2011. aastal missioonil STS-134 kosmosesse kosmosesüstik Endeavour. AMS paigaldati jaama 19. mail 2011. 2015. aastaks oli AMS registreerinud üle 60 miljardi kosmilise kiirguse sündmuse ning viie tööaasta jooksul üle 90 miljardi.
Märtsis 2013 teatas Ting esialgsetest tulemustest: AMS oli tuvastanud üle 400 000 positroni, kusjuures positronide ja elektronide suhe kasvas vahemikus 10–250 GeV. Täheldati, et ei olnud märkimisväärset muutust ajas ega suunas, kust osakesed pärinesid. Tulemused on kooskõlas võimalusega, et positronid pärinevad tumematerjali osakeste annihilatsioonist, kuid need ei ole veel piisavalt veenvad, et muid seletusi välistada. Tulemused avaldati ajakirjas "Physical Review Letters" ning andmete kogumine jätkub siiani.
NHL-i draft

NHL-i draft on iga-aastane sündmus, kus iga NHL-i klubi valib süsteemselt jäähokimängijaid, kellel on õigus draftis osaleda ja kes vastavad valikutingimustele (Põhja-Ameerika mängijad vanuses 18–20 aastat ning Euroopa ja rahvusvahelised mängijad vanuses 18–21 aastat; kõik teised liituvad liigaga piiramatult vabaagendina). NHL-i draft toimub tavaliselt kaks kuni kolm kuud pärast eelmise regulaarse hooaja lõppu. Drafti ajal valivad klubid vaheldumisi amatöörmängijaid noorte- või ülikooliliigadest ning professionaalseid mängijaid Euroopa liitudest.
Esimene draft toimus 1963. aastal. NHL-i draft oli kuni 1979. aastani tuntud kui NHL-i amatöördraft. Draft on olnud avalik sündmus alates 1980. aastast ning teleülekandena edastatud alates 1984. aastast.
Kuni 1994. aastani määrati drafti järjekord ainult regulaarse hooaja punktide põhjal. 1995. aastal tutvustati NHL-i drafti loteriid, kus osaleda said ainult need klubid, kes jäid play-off’ist välja. Loterii võitja võis drafti järjekorras liikuda maksimaalselt neli kohta ülespoole, mis tähendas, et vaid viis halvimat klubi regulaarse hooaja punktide põhjal said valida esimese valiku ning ükski play-off’i mitte pääsenud klubi ei saanud langeda rohkem kui ühe koha võrra. Loterii võiduvõimalused olid soodustatud madalal tabelikohal olevate klubide kasuks.
Aastatel 2013–2015 puudusid drafti järjekorras liikumispiirangud, nii et loterii võitja sai automaatselt esimese valiku ja kõik temast eespool olevad klubid langesid ühe koha võrra. Aastatel 2015–2020 oli kolm loterii võitjat, kes said kolm esimest valikut, ning kõik kõrgemal olnud klubid langesid vähemalt kolme koha võrra. 2021. aastal muudeti loterii süsteemi nii, et nüüd on kaks loterii võitjat, kes saavad kaks esimest valikut, ja kõik kõrgemal olnud klubid langesid vähemalt kahe koha võrra.
Alates 2022. aastast on kaks loterii võitjat piiratud liikumisvõimalusega mitte rohkem kui kümme kohta drafti järjekorras, mis tähendab, et ainult need 11 madalaimat klubi regulaarse hooaja punktide põhjal võivad võita drafti esimese valiku. Kui klubi, kes ei kuulu nende 11 madalaima hulka, võidab esimese drafti loterii, liigub ta järjekorras kümme kohta ülespoole (näiteks neljateistkümnes klubi võidab loterii ja liigub neljandaks) ning eelmisel hooajal viimase koha saanud klubi saab esimese valiku.
Richard Murunga

Richard Murunga (22. aprill 1949 Amagoro, Teso ringkond (tänapäeval Busia maakond) – 26. oktoober 2018 Nairobi) oli Keenia poksija.
Ta sai II kergekeskkaalus (kuni 67 kg) 1972. aasta Müncheni olümpiamängude poksivõistlustel pronksmedali, kaotades poolfinaalis hilisemale hõbemedalivõitjale János Kajdile (Ungari).
Hilisem elukäik.
Ta teenis Keenia sõjaväes. Kui ta pärast olümpiavõistlust tahtis minna kutseliseks poksijaks, keelduti teda teenistusest vabastamast. Ta desetreerus ja põgenes Ugandasse (ta oli pärit Uganda piiri lähedalt). Ta võttis endale nimeks Feisal Musante.
Ta osales Uganda poksijana Kesk- ja Ida-Aafrika Harrastuspoksiliidu (inglise keeles "East and Central Africa Amateur Boxing Association", "Fescaaba") meistrivõistlustel.
Kui ta 1974. aastal pöördus Keeniasse tagasi, ta vahistati ja ta veetis mõne kuu vanglas. Ta vabastati siiski ning ta läks elama Taanisse.
Ta poksis elukutselisena septembrist kuni novembrini 1974 ning võitis kõik oma kolm kohtumist. Ta poksis uuesti septembris 1988 ning kaotas selle kohtumise nokaudiga.
Alates 2003. aastast elas ta uuesti Keenias.
Kosmosekõnd

Kosmosekõnd on iga tegevus, mida astronaut sooritab avakosmoses väljaspool kosmoselaeva. Kuna kosmoses puudub hingatav atmosfäär, sõltub astronaut kosmosekõnnil täielikult skafandrist, mis pakub eluks vajalikke tingimusi.
18. märtsil 1965 sai Aleksei Leonovist esimene inimene, kes sooritas kosmosekõnni kui ta lahkus Voshod 2 kapslist umbes 20 minutiks. 20. juulil 1969 sai Neil Armstrongist esimene inimene kes sooritas kosmosekõnni teisel taevakehal, viibides missiooni Apollo 11 ajal Kuu pinnal 2 tundi ja 31 minutit. 1984. aastal sai Svetlana Savitskajast esimene naine, kes tegi kosmosekõnni. Kolmel viimasel Kuu-missioonil sooritasid kolm astronauti ka süvakosmose kosmosekõnde kui käisid teel tagasi Maale kosmoselaeva välisküljel, et tuua kabiini filmikanistrid. 
Kosmosekõnd väljaspool taevakehi võib olla kas köiega kinnitatud ehk astronaut on ühendatud kosmoselaevaga või kinnitamata. Kinnitamata kosmosekõnde on sooritatud vaid kolmel missioonil 1984. aastal, kasutades Manned Maneuvering Unit (MMU) ning ühel katselennul 1994. aastal, kasutades ohutusseadet SAFER.
Kosmosemeditsiin

Kosmosemeditsiin on arstiteaduse valdkond, mis keskendub astronautide tervise, ohutuse ja töövõime säilitamisele karmides kosmose- ja kaugete planeetide tingimustes.
Kosmoselennud seavad inimkehale mitmeid ainulaadseid stressitegureid, sealhulgas ülekoormus, kaaluta olek, ebatavaline atmosfäär nagu madal rõhk või kõrge süsihappegaasi tase ning kosmosekiirgus. Kosmosemeditsiin rakendab füsioloogiat, ennetavat meditsiini, erakorralist meditsiini ja muid meditsiinivaldkondi, et ennetada ja ravida terviseprobleeme kosmoses. 
Kosmosemeditsiinist saadud teadmisi kasutatakse lisaks ka kosmosesõidukite süsteemide kavandamisel, et minimeerida riske astronautidele.
Mihkel Aer

Mihkel Aer (2. märts 1898 Muhu-Suure vald, Saaremaa – 16. august 1987 Toronto) oli eesti kalandustegelane.
Martin Konga

Martin Konga (6/18. oktoober 1871 Narva-Jõesuu – 30. juuni 1937) oli eesti meremees (ligisõidu kapten) ja kalandustegelane. Ta oli Narva-Jõesuu jaoskonnavolikogu liige.
Pääru Pääro

Pääru Pääro (kuni 1935 Rudolf Pääro; 2. veebruar 1894 – 7. november 1956) oli eesti kalandustegelane.
Eduard Parkas

Eduard Parkas (7. oktoober 1892 – 24. märts 1978) oli eesti kalandustegelane.
Liisa Born

Liisa Born (sündinud Liisa Kattel; 28. detsember 1882/9. jaanuar 1883 – 10. detsember 1949 Tallinn) oli eesti kalandustegelane.
San Bernardino (Paraguay)

San Bernardino on linn Paraguays Cordillera departemangus. Asub Ypacarai järve ääres.
Linna asutasid saksa ja šveitsi asunikud 1881. aastal.
Detsembrist veebruarini on linn populaarne suvituskoht pealinna Asuncióni elanike seas.
1889. aastal tegi seal enesetapu Friedrich Nietzsche õemees, antisemiit Bernhard Förster.
Abel Käbin

Abel Käbin (20. jaanuar 1899 – 10. oktoober 1974) oli eesti põllumajandusteadlane.
Ta õppis 1919–1936 Tartu Ülikooli põllumajandusteaduskonnas, EÜS-i, alates 1924 Rotalia liige, auvilistlane.
1918–1919 osales Vabadussõjas. 1922–24 Eesti Põllumeeste Keskseltsi loomakasvatuse instruktor Tartus, alates 1925 Eesti Maakarja Kasvatuse Seltsi konsulent, 1927 oli ta Harju maavalitsuse põllumajanduse inspektor, 1934–35 Põllutööministeeriumi maatulundusbüroo juhataja, 1935 Põllutöökoja nõuandetalituse juhataja ja koja abidirektor, 1937–1944 ühingu "Eesti Lihaeksport" juhatuse esimees, Põllumeeste Keskpanga juhatuse esimees. 1928–1931 ajakirja "Karjamajandus" toimetaja, 1932–1940 ajakirja "Põllumajandus" toimetaja, 1933 ajakirja "Tõusev Maa" vastutav toimetaja. Alates 1940 Koigi talu omanik Ambla vallas. 1944 põgenes Saksamaale, 1949 siirdus Kanadasse.
Johannes Kallasmaa

Johannes Kallasmaa (kuni 1936. aastani Johannes Mikkov; 2/14. detsember 1881 – 11. mai 1960 Lidingö) oli eesti kalandustegelane.
Ta oli Prangli saarte kalameeste ühisuse esimees ja Kalanduskoja liige Harjumaalt.
Toonekurelised

Toonekurelised ("Ciconiiformes") on lindude klassi kuuluv selts.
Seltsi ainus sugukond on toonekurglased ("Ciconiidae").
Bigelow Expandable Activity Module

Bigelow Expandable Activity Module (BEAM) on eksperimentaalne moodul, mille töötas NASA tellimusel välja Bigelow Aerospace. See saadeti Rahvusvahelisse Kosmosejaama (ISS) 10. aprillil 2016, ühendati jaamaga 16. aprillil ning survestati 28. mail 2016.
Algselt kaheks aastaks kavandatud katse on ületanud ootusi ning seda kasutatakse jätkuvalt täiendava lastiruumina. BEAMi kasutus oli algselt mõeldud ajutisena, kuid see jääb see ISS-i külge kinnitatuks tõenäoliselt kuni 2028. aastani, mis on 2019. aastal valminud tehnilise analüüsi järgi maksimaalne kasutusaeg. 2017. aastal teatas NASA, et kosmilise kiirguse tase moodulis oli sarnane ülejäänud jaama moodulites oleva tasemega ning mooduli mõõteseadmed olid aasta jooksul tuvastanud mikrometeoriiditabamusi, kuid mooduli kaitsekiht pidas tabamused vastu.
2021. aastal peatas Bigelow Aerospace oma tegevuse ning firma andis BEAMi omandiõiguse üle NASA-le.
Jaak Agur

Jaak Agur (14. juuni 1937 Paide – 18. juuli 1994 Harjumaa) oli eesti arst.
Lapsena elas Sargvere külas, Nulgi talus, kust ta 1941. aasta sügisel koos perega küüditati Venemaale.
Oma karjääri lõpus töötas ta arstina Viljandi haiglas.
Isiklikku.
Tema abikaasa oli teatrikunstnik Ingrid Agur (1931–2025) ning nende poeg Hendrik Agur on koolidirektor, lendur ja kitarrist. 
Tema vend Rein Agur on lavastaja.
Hans Gross

Hans Gross (3. oktoober 1925 Haapsalu – 13. märts 2014) oli eesti spordipedagoog ja pedagoogikateadlane. Hans Gross arendas murdmaasuusatamise klassikalise stiili tehnikat ning on sel teemal publikatsioone avaldanud.
Ööhaigur (perekond)

Ööhaigur ("Nycticorax") on haigurlaste sugukonda kuuluv lindude perekond.
Ööhaigrud on keskmise suurusega haigurlased. Nokk on jäme ja umbes sama pikk kui jookse. Jookse on natuke pikem kui keskmine varvas. Suurem osa säärest on kaetud sulgedega. Noorlinnu sulestik on pruunikas, alapool on triibuline.
Perekonda kuulub kaks retsentset liiki:
Väljasurnud liigid:
Ööhaigur on Eestis eksikülaline.
Zangezuri koridor

Zangezuri koridor (armeenia keeles Զանգեզուրի միջանցք ("Zangezuri mijantsk"), aserbaidžaani keeles "Zəngəzur dəhlizi") on Aserbaidžaani poolt soovitav transpordikoridor, mis looks ühenduse Aserbaidžaani emamaa ja Nahhitševani Autonoomse Vabariigi vahel läbi Armeenia Sjunikhi maakonna. Laiemas mõttes ühendaks see Türgi ülejäänud turgi maailmaga. Zangezuri koridori loomine ei olnud osa 2020. aasta Mägi-Karabahhi relvarahust, sellest hakkas alles hiljem rääkima Aserbaidžaani president İlham Əliyev. Ettepanekut on toetanud Aserbaidžaan ja Türgi, Armeenia on sellele vastu olnud.
Koridori nimi, võimalik asukoht ja sealsed transpordiviisid on olnud küsimärgi all, Armeenia ja Aserbaidžaani vahel on aastast 1989 kehtinud vastastikune blokaad. Aserbaidžaan on oma territooriumil alustanud nn koridori ehitust ning ähvardanud, et kui Armeenia samuti koridori rajama ei hakka, loob Aserbaidžaan selle jõuga.
Aastal 2021 väljendasid Armeenia võimud valmisolekut taastada nõukogudeaegne raudtee, mis ühendas Aserbaidžaani NSV-d Nahhitševani ANSV-ga. Aserbaidžaan tõlgendas seda kui Armeenia nõusolekut luua Zangezuri koridor. Läbirääkimisi vahendanud Venemaa ametnike sõnul käis jutt sideühenduse taastamisest, mitte koridori loomisest.
Mõned vaatlejad on Zangezuri koridori pidanud panturkistliku ekspansioonipoliitika vahendiks, samas on välja toodud ka selle leevendavat mõju Armeenia blokaadile. Lisaks on eksperdid toonitanud Venemaa huvi koridori loomisel, kuna ilmselt saaks Venemaast koridori jõustaja.
Andorra sport

Andorra on tuntud talispordi- ja rulluisuhokimaana. Nii rulluisuhokit kui ka ragbit peetakse Andorra rahvusspordialadeks. 
Rulluisuhoki.
Andorra osaleb tavaliselt rulluisuhoki Euroopa meistrivõistlustel ja rulluisuhoki maailmameistrivõistlustel. Aastal 2011 toimus riigis rulluisuhoki Euroopa klubide võistluse kõrgeima liiga finaalturniir. 
Ragbi.
Andorra populaarseim pallimäng on ragbi. Ragbi populaarsus Andorras on seotud eriti selle populaarsusega Lõuna-Prantsusmaal. Andorra "rugby union"i meeskond VPC Andorra XV on mänginud Prantsusmaa kõrgliigas. Andorra rahvuskoondis hüüdnimega Els Isards 'pürenee mägikitsed' osaleb nii klassikalise ragbi kui ka ragbi-7 võistlustel. 
Korvpall.
Korvpallimeeskond BC Andorra on mänginud Hispaania kõrgliigas Liga ACB.
Jalgpall.
Jalgpallis ei ole Andorra edu saavutanud. Andorra Jalgpalliliit asutati 1994. aastal ja see liitus Rahvusvahelise Jalgpalliliiduga 1996. aastal. Juulis 2025 oli Andorra jalgpallikoondis FIFA edetabelis 174. kohal. Kõrgeim koht on olnud 125. Andorra jalgpallikoondis, mis mängib kodumänge Aixovalli spordiväljakul, võistles esimest korda 1996. 
Copa Constitució on Andorra jalgpallikarikas, mille nimel võisteldakse alates 1990. aastast. Andorra kõrgliiga on Primera Divisió, mis loodi 1995. aastal. Enamik Primera Divisió meeskondi ei ole täiselukutselised. 2011. aasta seisuga oli kõige edukam FC Santa Coloma, kes oli tulnud meistriks kuus korda. Primera Divisió võitjal on võimalus mängida UEFA Meistrite Liigas. Üks suuremaid Andorra jalgpalliklubisid FC Andorra Andorra la Vellast mängib Hispaania liigades. Hooajal 2021/2022 mängisid nad Hispaania tugevuselt kolmandas liigas Primera División RFEF. 
Riigi suurim staadion Estadi Nacional mahutab 3000 pealtvaatajat. On rajatud mitu suusakeskust ning laskespordi-, tennise-, ujumis- ja muid rajatisi.
Osalemine olümpiamängudel.
Andorra Olümpiakomitee ("Comitè Olímpic Andorrà") loodi 1971 ja sai ROKi tunnustuse 1975. 
Andorra sportlased osalesid esimest korda 1976. aasta taliolümpiamängudel Innsbruckis. Sellest ajast saadik on osaletud kõikidel suve- ja taliolümpiamängudel. Andorra la Vella taotles 2010. aasta taliolümpiamängude korraldamise õigust. Andorra on saatnud olümpiamängudele kaks kuni kaheksa sportlast. Riigi sportlased pole medaleid võitnud. Kõrgeimad kohad on kaks üheksandat kohta: Emili Pérezilt 1988. aastal meeste jalgrattamaanteesõidus ja Daniel Garcíalt 2012. aastal meeste judo poolkergekaalus. Maratonijooksja Antoni Bernadó ja vibulaskja Joan Tomàs Roca osalesid viitel olümpiamängudel. Roca osales 2012. aasta olümpiamängudel 61-aastaselt.
Euroopa väikeriikide mängud.
Andorra võõrustas 1991 ja 2005 Euroopa väikeriikide mänge. 
Talispordialad.
Sophie Dusautoir Bertrand sai 3. koha 2009. aasta suusaalpinismi Euroopa meistrivõistlustel ja Joan Verdú Sánchez samuti 3. kohta ülisuurslaalomis 2012. aasta noorte taliolümpiamängudel. 2019. aastal toimusid Andorras esmakordselt mäesuusatamise maailmakarikasarja finaaletapid.
Velotuurid.
Prantsusmaa ja Hispaania velotuurid on regulaarselt külastanud Andorrat. Tour de France'i etapid olid Andorras 1964, 1993, 1997, 2009 ja 2016.
Anousheh Ansari

Anousheh Ansari (pärsia keeles: انوشه انصاری Anūsheh Anşārī; sünninimi Raissyan; sündinud 12. septembril 1966 Mashhadis) on Iraani-Ameerika insener, kosmoseturist ja ettevõtja. 
Ta on 2006. aastal asutatud Prodea Systemsi kaasasutaja ja juhatuse esinaine. Ta on ettevõtte Telecom Technologies kaasasutaja ja endine tegevjuht. Ta on ka XPRIZE Foundationi tegevjuht, ning Ansari perekond on Ansari X Prize'i nimisponsor.
1984. aastal asus ta elama Ameerika Ühendriikidesse.
18. septembril 2006 sai temast esimene iraanlane, kes on käinud kosmoses. Ansari oli neljas omal kulul kosmoses käinud kosmoseturist ja esimene naine, kes rahastas ise oma lennu Rahvusvahelisse Kosmosejaama (ISS).
2010. aastal ilmus tema mälestusteraamat "My Dream of Stars".
CC Amfi

CC Amfi, tuntud ka Nordlyshallen nime all ("Põhjavalguse Hall"), on Norras Hamari linnas asuv jäähokiareen. Peamiselt mängitakse seal jäähokit ning see on Storhamar Ishockey koduareen. Lisaks on hallis korraldatud ka lühirajakiiruisutamise ja iluuisutamise võistlusi, käsipalli mänge ning erinevaid üritusi ja kontserte.
Hall mahutab umbes 7 000 pealtvaatajat. 1994. aasta taliolümpiamängudeks ehitatud hoones peeti võistlused lühirajakiiruisutamises ja iluuisutamises. Pärast seda on seal toimunud mitmed suured spordisündmused, näiteks 1999. aasta jäähoki maailmameistrivõistlused, samal aastal naiste käsipalli maailmameistrivõistlused, 2012. aasta IPC kelguhoki maailmameistrivõistlused ning 2016. aasta noorte taliolümpiamängud.
Ehitus algas 1991. aasta augustis ning 25. novembril 1992 avati hall pidulikult. Projekti maksumuseks kujunes 83 miljonit Norra krooni (NOK). CC Amfi kuulub Hamar Olympiske Anleggile, mis on Hamari linna tütarettevõte.
DNB Arena

DNB Arena on sisemine jäähokihall Stavangeris, Norras, ning on koduväljak EHL-i klubile Stavanger Oilers. Arena avati 2012.–13. hooaja eel ning mahutab jäähokimängudel 4 500 ning kontsertidel kuni 6 000 pealtvaatajat, sealhulgas 36 ärikasti. Jäähalli mõõtmed vastavad National Hockey League’i standardile, mis on Norras ebatavaline. 16 500 ruutmeetri suuruse hoone projekteeris arhitektuuribüroo Arkitektkontoret Jobb ning selle nimi pärineb Norra pangagrupilt DNB.
Vananeva Stavanger Ishalli asendamiseks uue võistluspaiga rajamise plaanid esitleti esmakordselt 2006. aastal klubiomaniku Tore Christianseni poolt. Ehitus algas 2011. aasta mais, peaettevõtjana töötas Kruse Smith. Projekti maksumuseks kujunes 210 miljonit Norra krooni (NOK). Arena kuulub Oilersi investeerimisettevõttele, kes saab aastas kokku 9 miljonit Norra krooni DNB-lt ja omavalitsuselt. Arenal toimusid 2012.–13. aasta IIHF Continental Cupi alagrupimängud ning 2013. aasta naiste IIHF maailmameistrivõistluste I divisjon. Praegu toimub seal 2023. aasta naiste käsipalli maailmameistrivõistlus.
Smolenka õigeusu kalmistu

Smolenka õigeusu kalmistu (vene keeles Смоленское православное кладбище) on kalmistu Peterburis Vassili saare rajoonis Smolenka jõe paremal kaldal aadressil Kamskaja ulitsa 26. 
Kalmistu pindala on 51,7 ha.
Kalmistu on asutatud 1738. aastal.
Asfaldikirjandus

Asfaldikirjandus (saksa keeles "Asphaltliteratur") on ilmasõdade vahelisel Saksamaal kasutatud halvustav väljend "metropoliitse kirjanduse kohta, mis on kaotanud sideme kodumaaga". Esmalt kasutati seda terminit 1918. aastal, kuid laiemalt levis see alles Natsi-Saksamaal, kui Joseph Goebbels kasutas seda oma kõnes 10. mail 1933. aastal Berliini Opernplatzil korraldatud raamatupõletamisel. 1936. aastal nimetas "Meyers Lexikon" asfaldikirjandust "määratluseks juurtetute linnakirjanike kohta", mis enne 1933. aastat olevat olnud "moodne allakäigunähtus, osalt välismaist päritolu".
Asfaltkirjandusse kuulusid Alfred Döblini, Bertolt Brechti, Lion Feuchtwangeri, Erich Kästneri ja teiste selliste kirjanike teosed, keda Natsi-Saksamaal taga kiusati.
Hollander

Hollander on Rostockist pärit baltisaksa aadlisuguvõsa.
Hollanderid olid Saksamaalt Rostockist pärit perekond, kes tegutses on Riias 17. sajandi lõpust. Esiisa Matthias Hollander elas Rostockis, kus oli kaupmees 17. sajandi keskel. Tema samanimeline vanim poeg asus elama Riiga, kus tegutses kaupmehena. Tema järglaseks sai noorem vend Johann (1669–1732), kes asutas 1694. aastal kaubamaja, mis alates 1780. aastast tegutses nime all, Johann Heinrich Hollander ja poeg ning mille omanikud olid kuni 1866. aastani tema järeltulijad. 
1788. aastal tõsteti perekond Saksa-Rooma riigi rüütliaadliseisusse ning keiser Joseph II kinnitas 1788. aastal suguvõsavapi, kujutab punast, katkendlikku kuldset tippu, mida ääristab mõlemalt poolt roheline ristikheinaleht. Punaste ja kuldsete katetega kiivril on kahe punase pühvli sarve vahel pruun tüvi, mille mõlemal küljel on kändunud oksad.
2014. aasta NHL-i draft

2014. aasta NHL-i draft oli 52. NHL-i draft. See toimus 27.–28. juunil 2014 Philadelphias Wells Fargo Centeris.
Esimesed kolm valikut olid Aaron Ekblad (kelle valis Florida Panthers), Sam Reinhart (kelle valis Buffalo Sabres) ja Leon Draisaitl (kelle valis Edmonton Oilers).
2015. aasta NHL-i draft

2015. aasta NHL-i draft oli 53. NHL-i draft. See toimus 26.–27. juunil 2015 BB&amp;T Centeris Sunrise’is, Floridas. 
Esimesed kolm valikut olid Connor McDavid Edmonton Oilersi poolt, Jack Eichel Buffalo Sabresi poolt ning Dylan Strome Arizona Coyotesi poolt.
1994. aasta NHL-i draft

1994. aasta NHL-i draft oli 32. NHL-i draft. See toimus 28.–29. juunil 1994 Hartford Civic Centeris, mis on tänapäeval tuntud kui XL Center ja asub Hartfordis, Connecticuti osariigis Ameerika Ühendriikides.
Florida Panthers sai esimese valikuõiguse ja valis kaitsja Ed Jovanovski. Teisena valis Mighty Ducks of Anaheim Venemaa kaitsemängija Oleg Tverdovski ning kolmandana valis Ottawa Senators Tšehhi ründaja Radek Bonki.
Selles draftis valiti ka eestlane Toivo Suursoo, kellest sai läbi aegade esimene ja seni ainus eestlane, kes on NHLi draftitud. Ta valiti Detroit Red Wingsi poolt üldjärjestuses 283. valikuna.
Atribuut (kunst)

Atribuut (ladinakeelsest sõnast "attribuere": 'eraldama', 'omistama'; "attributum" 'juurde arvatud') on kujutavas kunstis mingi ese, mis lisandatakse kujutatavale isikule tema iseloomustamiseks ja teistest eraldamiseks. Atribuut omab kindlat tähendust ainult koos selle isiku kujutisega ja selle osana, erinevalt sümbolist, mille tähendus kehtib ka eraldi.
Näited.
Personifikatsioonide ja allegooriate puhul annab atribuut kujutatud figuurile tähenduse allegooriana, näiteks saab figuuri, kes kannab käes kaalusid, tõlgendada õigluse kehastusena (kaalud kui süü ja süütuse kaalumisele vihjav atribuut), samuti mõnikord esinev silmi kattev side, mis peab viitama õigluse pimedusele ehk erapooletusele. Vikat või sirp atribuudina võib viidata figuurile kui surma kehastusele, kes niidab elavaid nagu taimi, samuti liivakell kui (elu)aja lõpule jõudmisele viitaja.
Tegevuste või elualade personifikatsioonid kannavad sageli tööriistu kui tegevusele või elukutsele viitavaid atribuute. Keskajal ja varauusajal kujutati arsti sageli kuseklaasi hoidmas, ehitajat sirkli või nurgikuga. Kirjaniku atribuudiks võib olla sulg, maalikunstnikul palett. Valitsejale viitav atribuut om mõni tema insiigniatest, näiteks skepter või kroon. 
Pühakute ikonograafias viitab atribuut pühaku eluloole, temaga seotud pärimusele või tema martüüriumile. Püha Peetruse kujutamine võtmetega viitab lõigule Matteuse evangeeliumis, Jeesuse sõnadele "Ma annan sulle taevariigi võtmed, ja mis sa iganes kinni seod maa peal, see on seotud ka taevas, ja mis sa iganes lahti päästad maa peal, see on lahti päästetud ka taevas.” (Matteuse 16:19); see atribuut on laiemalt kujunenud paavstivõimu sümboliks ja esineb Püha tooli sümboolikas, aga ka Peetrusele viitavana heraldikas üleüldisemalt. Püha Katariina levinud atribuut on ratas, millega teda püüti hukata, aga ka raamat, mis viitab tema õpetatusele diskussioonis paganlike filosoofidega, ja märterlusele viitav palmioks. Palmioks on kristliku märtri atribuudina lääne ikonograafias tuntud juba varakeskajal, õigeusu ikoonidel on selleks väike rist pühaku käes. Kunstiteadlastele on pühaku atribuut sageli väärtuslikuks viiteks kunstiteosel kujutatud pühaku või muu isiku identifitseerimisel.
Reedo

Reedo on endine küla Võru vallas Võru maakonnas, alates 1977. aastast paikkond Käätso külas.
Lignydium

Lignydium on perekond limakuid seltsist "Physarales".
Lignydium muscorum

Lignydium muscorum on liik limakuid seltsist "Physarales".
2013. aasta NHL-i draft

2013. aasta NHL-i draft oli 51. NHL-i draft. See toimus 30. juunil 2013 Newarkis Prudential Centeris.
Esimesed kolm valikut olid Nathan MacKinnon (kelle valis Colorado Avalanche), Aleksandr Barkov (kelle valis Florida Panthers) ja Jonathan Drouin (kelle valis Tampa Bay Lightning).
2012. aasta NHL-i draft

2012. aasta NHL-i draft oli 50. NHL-i draft. See toimus 22.–23. juunil 2012 Pittsburghis Consol Energy Centeris.
Esimesed kolm valikut olid Nail Jakupov (kelle valis Edmonton Oilers), Ryan Murray (kelle valis Columbus Blue Jackets) ja Alex Galchenyuk (kelle valis Montreal Canadiens).
SpaceX Crew-10

SpaceX Crew-10 oli NASA Erameeskondade programmi kümnes lend ja Crew Dragoni kosmoselaeva kuueteistkümnes mehitatud lend. Missioon viis neli meeskonnaliiget Rahvusvahelisse Kosmosejaama (ISS) ning tõi tagasi Maale.
Missioon startis 14. märtsil 2025 Kennedy Kosmosekeskuse stardikompleksist 39A. Crew-10 jõudis tagasi Maale 9. augustil.
2016. aasta NHL-i draft

2016. aasta NHL-i draft oli 54. NHL-i draft. See toimus 24.–25. juunil 2016 Buffalos KeyBank Centeris.
Esimesed kolm valikut olid Auston Matthews (kelle valis Toronto Maple Leafs), Patrik Laine (kelle valis Winnipeg Jets) ja Pierre-Luc Dubois (kelle valis Columbus Blue Jackets).
Hundi reeglid

Hundi reeglid on kvantkeemias empiirilised reeglid, mis on mõeldud aatomite või molekulide erinevate energiaolekute suhtelise järjestuse ennustamiseks. Need reeglid sõnastas saksa füüsik Friedrich Hund 1925. aastal. 
Aatomi elektronkonfiguratsioon näitab, millistel aatomorbitaalidel elektronid asuvad. Elektronkonfiguratsioon aga ei ütle, millist kvantarvu elektronid kasutavad. Aatomi nende mikroolekute kirjeldamiseks on kasutusel spektraaltermid. Eri energiatasemetele vastavad erinevad termid, mis näitavad elektronide kvantarve. Hundi reeglid võimaldavad ennustada, milline ühe või mitme elektroniga aatomi, samuti ergastatud aatomi, iooni või molekuli spektraaltermidest on madalaima energiaga, seega põhiolekus. Esimene neist reeglitest, Hundi maksimaalse multipleetsuse (ingl "multiplicity") reegel, on eriti oluline keemias.
Esimene reegel (maksimaalse multipleetsuse reegel).
Antud elektronkonfiguratsiooni korral on madalaim energiatase suurima multipleetsusega spektraaltermil. Multipleetsus saadakse paardumata elektronide arvust, liites sellele 1, või elektronide kogu spinnmomendist "S", multipleetsus on 2"S"+1. Suurima multipleetsuse reegli kohaselt hõivavad elektronid üksteise järel sama energiaga orbitaalid paralleelsete spinnidega. Erinevatel orbitaalidel asuvate elektronide vahel on laenguline tõukumine väiksem kui samal orbitaalil paiknevate elektronide vahel, mistõttu on ka sellise elektronkonfiguratsiooni energia väikseim.
Aufbau printsiibi kohaselt paiknevad elektronid orbitaalidel minimaalse energia põhimõttel. Esmalt täidetakse madalaima kvantarvuga "n" ja "l" orbitaalid. Kuna sama alamkihi orbitaalidel ("p", "d" jne) on sama energia, on kvantarvude ml ja ms järjekord juhuslik. Pauli printsiibi järgi ei saa ühes aatomis kahel elektronil olla sama nelja kvantarvu kombinatsioon. Kuna spinn-kvantarv ms saab olla ainult kas + ½ või – ½, võib samal orbitaalil olla maksimaalselt kaks elektroni. Hundi esimese reegli kohaselt paigutatakse elektronid sama energiaga orbitaalidele nii, et spinnide koguarv "S" oleks võimalikult suur. Sel juhul on võimalikult paljudel elektronidel samasuunaline spinn. Kahe elektroni puhul võib spinnide koguarvu väärtuseks olla 1 (spinnid samasuunalised) või 0 (spinnid vastassuunalised).
Näiteks süsiniku elektronkonfiguratsioon on 1s22s22p2. Hundi esimese reegli kohaselt hõivavad elektronid ükshaaval kolm 2p orbitaali paralleelsete spinnidega ("S" = 1, multipleetsus 3).
Teine reegel.
Kui spektraaltermidel on sama multipleetsus, on väikseim energia sellel spektraaltermil, millel on suurim orbitaalne imulsimoment "L". Selle momendi positiivse täisarvulise väärtuse saab arvutada iga elektroni individuaalsest orbitaalsest impulsimomendist (ingl "individual orbital angular momentum"), kasutades Clebschi-Gordini koefitsiente.
Kolmas reegel.
Hundi kolmas reegel võtab energiaolekute määramisel arvesse spinn- ja orbitaal-impulsimomendiga seotud magnetväljade vahelist vastastikmõju ehk nn spinnorbitaalsidestust.
Crustomyces subabruptus

Crustomyces subabruptus on šampinjonilaadsete seltsi kuuluv liik seeni.
Seen võib kasvada nii okas- kui lehtpuude lagunevatel tüvedel. See toodab ühendit nimega "1-octen-3-one", mis annab veinile seenese maitse.
Armeenia-Aserbaidžaani rahuleping

Armeenia-Aserbaidžaani rahuleping on 2025. aasta augustis sõlmitud rahuleping Armeenia ja Aserbaidžaani vahel, mille eesmärk on lõpetada üle 37 aasta väldanud Mägi-Karabahhi konflikt. Osapooled võtsid lepingut sõlmides eesmärgiks tuua piirkonda kestev rahu. Rahuleping puudutab piiri demilitariseerimist, julgeolekualast koostööd ja samme kahe riigi vaheliste suhete normaliseerimiseks.
Lepinguga anti Ameerika Ühendriikidele õigus järgmise 99 aasta jooksul välja arendada Zangezuri koridor, millega peaks Aserbaidžaani emamaa saama ühenduse Nahhitševani Autonoomse Vabariigiga. Laiemas kontekstis looks koridor võimaluse inimestel ja kaupadel liikuda Euroopast mööda maad Aserbaidžaani ja Kesk-Aasiasse ilma Venemaad ega Iraani läbimata. Algselt ideed toetanud Iraan on lubanud koridori loomist takistada.
Xenasmatella wuliangshanensis

Xenasmatella wuliangshanensis on pilvikulaadsete seltsi kuuluv liik seeni.
Seene leidis Eestist esmakordselt aastal 2024 Sven Pruul.
Ex tunc

Ex tunc on õigusalane väljend, mis tähendab "tagasiulatuvalt" või "algusest peale". Selle vastand on "ex nunc", mis tähendab "tagasiulatuva jõuta" või "praegusest". Näiteks haldusmenetluse seaduse järgi võib haldusakti, mis andmise ajal oli õigusvastane, isiku kasuks tunnistada kehtetuks nii edasiulatuvalt ("ex nunc") kui ka tagasiulatuvalt ("ex tunc").
Erga omnes

Erga omnes on ladinakeelne õigusalane väljend, mis tähendab "kõigi suhtes". Seda kasutatakse näiteks aktide, otsuste või kohtuotsuste kohta, mis mõjutavad kõiki pooli, mitte ainult neid, keda see otseselt puudutab. Näiteks saavad mõned kohtud teatud tingimustel tunnistada õigusakti kehtetuks "ex tunc" (algusest peale) "erga omnes" (siduv kõigile, mitte ainult vaidluse osapooltele).
2017. aasta NHL-i draft

2017. aasta NHL-i draft oli 55. NHL-i draft. See toimus 23.–24. juunil 2017 Chicagos United Centeris.
Esimesed kolm valikut olid Nico Hischier (kelle valis New Jersey Devils), Nolan Patrick (kelle valis Philadelphia Flyers) ja Miro Heiskanen (kelle valis Dallas Stars).
Hischierist sai NHL-i ajaloo esimene šveitslasest esinumber. Samuti oli ta esimene esinumber, kes on pärit väljaspool kuut suurimat jäähokiriiki (Kanada, Rootsi, Soome, Tšehhi, USA ja Venemaa).
2018. aasta NHL-i draft

2018. aasta NHL-i draft oli 56. NHL-i draft. See toimus 22.–23. juunil 2018 Dallasis American Airlines Centeris.
Esimesed kolm valikut olid Rasmus Dahlin (kelle valis Buffalo Sabres), Andrei Svetšnikov (kelle valis Carolina Hurricanes) ja Jesperi Kotkaniemi (kelle valis Montreal Canadiens).
2018. aasta NHLi draftis tehti ajalugu – esmakordselt valiti Ühendkuningriigis treenitud mängija, kelleks oli Liam Kirk, ning esmakordselt jõudis draft’i ka Jamaical sündinud mängija, Jermaine Loewen.
Jared Isaacman

Jared Taylor Isaacman (sündinud 11. veebruaril 1983) on Ameerika miljardärist ettevõtja, lendur ja kommertsastronaut. Ta on makselahenduste ettevõtte Shift4 Payments asutaja ja juhatuse esimees ning erinevatele NATO õhuvägedele õhuvõitlusetreeninguid pakkuva Draken Internationali asutaja. Isaacmani on peetud oluliseks erasektori kosmoselendude edendajaks, kelle abil on kosmosetööstuses konkurents suurenenenud ning sõltuvus riiklikest programmidest vähenenud. 2025. aasta mai seisuga hinnati tema netoväärtuseks 1,4 miljardit USA dollarit.
Isaacman oli 2021. aastal toimunud Inspiration4 komandör, mis oli esimene amatöörastronautidest koosneva meeskonnaga kosmoselend. Hiljem juhtis ta missiooni Polaris Dawn, mille käigus temast sai esimene eraisik, kes on sooritanud kosmosekõnni. Ta viibis avakosmoses 7 minutit ja 56 sekundit.
Detsembris 2024 nimetas president Donald Trump Isaacmani NASA peadirektori kandidaadiks. Aprillis 2025 toimunud kuulamisel Kongressis rõhutas Isaacman oma "autsaideri" staatust ja ettevõtlustausta, väljendades soovi tuua agentuuri "uus teaduse ja avastuste kuldaeg." Isaacmani küsitleti ka seoses tema tiheda seotuse tõttu Elon Muskiga, kelle firma SpaceX on NASA suurim alltöövõtja. 31. mail võttis Trump Isaacmani kandidatuuri tagasi.
Dragoș Pîslaru

Dragoș Pîslaru (sündinud 23. märtsil 1976 Bukarestis) on Rumeenia majandusteadlane, õppejõud ja poliitik, ta on 23. juunist 2025 Rumeenia investeeringute ja Euroopa projektide minister (Ilie Bolojani valitsuses). Aastatel 2019–2024 oli ta Euroopa Parlamendi liige. Aastatel 2016–2017 oli ta Rumeenia töö-, perekonna-, sotsiaalkaitse- ja eakate minister (Dacian Cioloșe valitsuses).
Ta on lõpetanud Bukaresti Majandusuuringute Akadeemia rahvusvaheliste majandussuhete teaduskonna (oktoober 1994 – september 1998) rahvusvahelise majanduse bakalaureusekraadiga. Ta on osalenud ka ASE magistriõppes, saades diplomi "Euroopa integratsiooni süvauuringud" (oktoober 1998 – september 1999). Tal on rahvusvaheliste suhete magistrikraad Londoni Majandus- ja Poliitikateaduste Koolist Ühendkuningriigis (oktoober 1999 – september 2000) ja ettevõtluse diplom juhtumiuuringukeskse õppe alal Harvardi Ärikoolist (juuli 2006). Tal on majandusteaduste doktorikraad, mille väitekiri on kaitstud Riiklikus Majandusuuringute Instituudis Academia Românăs (oktoober 2013).
Ta õpetas majandusteadust Bukaresti ülikooli õppejõuna rahvusvaheliste majandussuhete teaduskonnas (november 1999 – september 2007). Ta oli Rumeenia Majanduspoliitika Keskuse teadur (detsember 2000 – november 2005) ja Rakendusökonoomika Grupi tegevdirektor (juuni 2004 – detsember 2006).
Ta töötas strateegilise konsultatsioonifirma GEA Strategy &amp; Consulting S.A. administraatori/peadirektorina (detsember 2006 – november 2015). Riikliku analüütiku ja eksperdina on ta osalenud mitmetes Euroopa poliitikat käsitlevates projektides, eelkõige majandusliku konkurentsivõime, säästva arengu ja majanduskasvu mootorite valdkonnas.
Ta oli Dacian Cioloșe valitsuses Rumeenia töö-, perekonna-, sotsiaalkaitse- ja eakate minister 18. aprillist 2016 kuni 4. jaanuarini 2017. 
Ta oli 2. juulist 2019 kuni 15. juulini 2024 Euroopa Parlamendi liige. Parlamendi liikmena kuulus ta Renew Europe fraktsiooni.
23. juunist 2025 on ta Rumeenia investeeringute ja Euroopa projektide minister (Ilie Bolojani valitsuses).
SIG Sauer SIG516

SIG Sauer SIG516 on Šveitsi vintpüss. SIG Sauer toodab sellest nii automaatseid kui poolautomaatseid mudeleid. Mudeleid toodetakse peamiselt moonale 5.56×45mm NATO.
Radu Marinescu

Radu Marinescu (sündinud 25. mail 1973 Craiovas) on Rumeenia jurist ja poliitik, ta on Rumeenia Sotsiaaldemokraatliku partei liige. Ta on parlamendiliige ja ta on 23. detsembrist 2024 Rumeenia justiitsminister.
Ta lõpetas aastal 1995 Craiova ülikooli õigusteaduse erialal. Ta omandas samas ülikoolis doktorikraadi aastal 2009. Ta kvalifitseerus advokaadiks ja asutas aastal 1999 oma advokaadibüroo. Ta oli õppejõud Titu Maiorescu ülikoolis ja hiljem sai temast õppejõud oma alma materis.
Ta osales poliitikas Rumeenia Sotsiaaldemokraatlikus parteis. Oma karjääri jooksul esindas ta ka oma partei aktiviste. Aastatel 2016–2024 oli ta Craiova volikogu liige. 2024. aasta Rumeenia parlamendivalimistel valiti ta Esindajatekotta.
23. detsembril 2024 sai tast Rumeenia justiitsminister, algselt Marcel Ciolacu teises valitsuses, kuid hiljem ka Ilie Bolojani valitsuses.
Matiņi

Matiņis on küla ("ciems") Lätis Sigulda piirkonnas Sigulda vallas. Küla asub Lorupe jõel asuva Ancīši tiigi ääres.
Külast läheb läbi maantee V58. Seal asub looduskaitsealune Saltavots. Külla jäävad Ancīši ja Saltavotsi bussipeatus.
2025. aastal oli külas 144 elanikku.
Florin Manole

Petre-Florin Manole (sündinud 6. oktoobril 1983 Slobozias) on mustlasrahvusest Rumeenia poliitik, parlamendiliige ning ta on Rumeenia Sotsiaaldemokraatliku partei liige. Alates 23. juunist 2025 on ta Rumeenia töö-, perekonna-, noorte- ja sotsiaalse solidaarsuse minister.
Ta lõpetas aastal 2010 Bukaresti Ülikooli bakalaureusekraadiga ajaloo erialal. Ta on töötanud mustlaskogukonna heaks tegutsevates valitsusvälistes organisatsioonides. Mitu aastat töötas ta INSHR-is "Elie Wiesel", mis on Rumeenia avalik-õiguslik holokausti-uuringute instituut.
Sotsiaaldemokraatliku Partei aktivistina oli ta Bukaresti 5. sektori volikogu liige (2012–2015) ja sotsiaaldialoogi delegeeritud ministri nõunik (2012–2013). Ta oli diskrimineerimise vastu võitlemise riikliku organi CNCD juhatuse liige (2015–2016). Aastatel 2016–2020 oli ta esimest korda Saadikutekoja liige. Hiljem töötas ta Maailmapanga konsultandina ja oma partei nõunikuna. Jaanuarist 2022 kuni detsembrini 2023 oli ta ühe asepeaministri riigisekretär. 2023. aastal naasis ta parlamendi alamkotta, võttes üle oma vaba parlamendikoha. Ta säilitas selle veel üheks ametiajaks 2024. aasta Rumeenia parlamendivalimistel.
23. juunil 2025 määrati ta Rumeenia töö-, perekonna-, noorte- ja sotsiaalse solidaarsuse ministriks Ilie Bolojani valitsuses.
Calderi karikas

Calder Cup on iga-aastane jäähokiauhind, mis antakse Ameerika Hokiliiga (AHL) meistrile.
See on jäähoki play-off’i karikatest vanuselt teine, jäädes alla vaid NHL-i legendaarsele Stanley Cupile. Esimese Calder Cupi võitis 1937. aastal Syracuse Stars.
Karikas on nime saanud Frank Calderi järgi, kes oli NHL-i esimene president. Tema nime kannab ka Calder Memorial Trophy, mis antakse igal aastal NHL-i parimale uustulnukale.
AHL-i meistrid.
Märkus: Allpool loetletud Jack A. Butterfieldi trofee laureaadid esindasid võidukat meeskonda, kui pole märgitud teisiti.
Şabrah

Şabrah (araabia keeles الصبرة "Aş-Şabrah") on Gaza linnaosa. See loodi linna lääneossa Briti võimuperioodil. Sabras asub ÜRO Palestiina Pagulaste Abiorganisatsiooni haigla.
Gaza sõjas on linnaosas hukkunud kümneid palestiinlasi.
Jonas Tarm

Jonas Tarm (sündinud 7. jaanuar 1994 Tallinnas) on eesti helilooja ja filmimuusikaprodutsent.
Õpingud.
Tarmi muusikaõpingud algasid Tallinnas, kui ta 7-aastaselt hakkas õppima viiulit VHK Muusikakoolis. 10-aastaselt jätkusid õpingud Ameerika Ühendriikides Chicago Muusikainstituudis, kus lisaks viiuliõpingutele ja osalemisele noorteorkestrites ja kammeransamblites hakkas Tarm õppima heliloomingut Matthew Hage'i ja Mischa Zupko juures.
Tarm omandas magistrikraadi heliloomingu valdkonnas New Englandi Konservatooriumis Bostonis Ameerika Ühendriikides. Sealhulgas õppis ta Efstratios Minakakis'e, Michael Gandolfi, Anthony Coleman'i, John Mallia, Robert Cogan'iga.
Tegevus.
Tarm on kirjutanud orkestri-, ansambli-, koori, kammer- ja filmimuusikat. Tarm on kirjutanud heliloomingut mitmele muusikakollektiividele, nende seas Tallinna Kammerorkestrile, Eesti XXVII Üldlaulupeole, koorile New York Virtuoso Singers, Chicago Beethoveni festivalile, New Yorgi Noorte Sümfooniaorkestrile, Tartu Ülikooli Akadeemilisele Naiskoorile, Eesti Riiklikule Sümfooniaorkestrile, Boston Musica Viva ansamblile.
Tarm oli üks 2022. aasta mais Tallinna Lauluväljakul Ukraina toetuseks toimunud ühislaulmise Eesti Laulab Ukrainale vabatahtlikest peakorraldajatest. Ta oli ka esitatud laulu “Oi u luzi chervona kalyna” kooriseade autor.
Tarm on olnud filmimuusikaprodutsent mitmete filmide ja telesarjadele (sh. Netlfix, Apple TV, Sony Pictures, Hulu filmistuudiotele).
Robert Kompus

Robert Kompus (sündinud 6. novembril 2005) on Eesti kergejõustiklane, kes spetsialiseerub teivashüppele. 
Kompuse isiklik rekord on 5.50, millega ta jagab Eesti aegade edetabelis neljandat kohta Maicel Uiboga. Tema juhendajad on olnud Erki Nool, Harry Lemberg ja Sam Kendricks.
Sportlikud tulemused.
Kompus tuli 2023. aasta Eesti meistrivõistluste võitjaks tulemusega 5.00 ja 2025. aasta 2025. aasta Eesti meistrivõistlustel hõbemedalile, ületades 5.20. 2025. aasta Eesti kergejõustiku karikavõistlustel jagas esikohta Eerik Haameriga, mõlema tulemus 5.50.
Ta on 2025. aasta Eesti sisemeistrivõistluste võitja tulemusega 5.40. 2025. aasta Eesti U23 talvistel meistrivõistlustel võitis ta teivashüppes kuldmedali tulemusega 5.30 ning 60 m jooksus hõbemedali ajaga 7,05.
2024. aasta Eesti U20 talvistel meistrivõistlustel tuli ta Eesti meistriks teivashüppes (5.05), 200 m jooksus ja 4x200 m teatejooksus. 2023. aasta Eesti U20 talvistel meistrivõistlustel võitis ta medaleid kaugus- ja teivashüppes, 200 m ja 400 m jooksus.
Ajaccio ringkond

Ajaccio ringkond ["a'žaksio"] on ringkond Prantsusmaal Korsika piirkonnas Corse-du-Sudi departemangus. Ringkond koosneb 81. vallast. Seal elas 123 120 inimest 2022. aastal.
Ringkond asub departemangu põhjaosas, piirnedes kirde-ja idaosas Haute-Corse'i departemanguga.
Koosseis.
Kantonid.
Ajaccio ringkonda kuuluvad järgmised kantonid (sh mõni vaid osaliselt):
¹Ajaccio vald kuulub nendesse kantonitesse vaid osaliselt
Vallad.
Ajaccio ringkonnas on järgmised vallad 1. jaanuari 2024. aasta seisuga (sulgudes INSEE koodid):
Sartène'i ringkond

Sartène'i ringkond ["sar'teen"] on ringkond Prantsusmaal Korsika piirkonnas Corse-du-Sudi departemangus. Ringkond koosneb 43. vallast. Seal elas 42 925 inimest 2022. aastal.
Ringkond asub departemangu lõunaosas, piirnedes kirdes Haute-Corse'i departemanguga.
Koosseis.
Kantonid.
Sartène'i ringkonda kuuluvad järgmised kantonid (sh üks vaid osaliselt):
¹Porto-Vecchio vald kuulub nendesse kantonitesse vaid osaliselt
Vallad.
Sartène'i ringkonnas on järgmised vallad 1. jaanuari 2024. aasta seisuga (sulgudes INSEE koodid):
Conocybe nemoralis

Conocybe nemoralis on šampinjonilaadsete seltsi kuuluv liik seeni.
Hyphodontia arguta

Hyphodontia arguta on taelikulaadsete seltsi kuuluv kandseente liik.
Seen kasvab lamatüvedel.
Athelia neuhoffii

Athelia neuhoffii on kandseente hõimkonda kuuluv seente liik.
Peeter Kulm

Peeter Kulm (7. november 1946 Tallinn – 7. august 2025) oli Eesti ujuja, veepallur ning spordipedagoog ja -tegelane.
Ta lõpetas 1964. aastal Tallinna 42. Keskkooli ja 1970. aastal Tallinna Pedagoogilise Instituudi kehalise kasvatuse teaduskonna.
Ujumistreeninguid alustas ta 1956. aastal Tallinna Keskrajooni spordikoolis Ivi Kaseoja juhendamisel ning jätkas sama treeneri käe all Tallinna Kalevis. 1963. aastal püstitas ta rinnuliujumises Nõukogude Liidu noorterekordi ja võistles aastatel 1965–1967 Nõukogude Liidu meistrivõistluste finaalis. 1966. aasta Nõukogude Liidu üliõpilasmängudel võitis ta 100 ja 200 meetri rinnuliujumises hõbemedali.
Kulm tuli Eesti meistriks 16 korda ujumises (vaba-, rinnuli-, kompleks- ja teateujumine, 1962–1967, 1969), 3 korda veepallis (1970, 1973, 1974), 4 korda vetelpääste mitmevõistluses (1972, 1974, 1975, 1984) ning 4 korda petangis (üksikmängus 1992 ja 2002, paarismängus 1991 ja 1993). Lisaks võitis ta petangis 6 hõbe- ja 4 pronksmedalit.
Kulm parandas ujumises Eesti rekordit 31 korral, neist 11 korral teateujumises. Tema parimad tulemused 50-meetrises ujulas olid:
Kulm kuulus aastatel 1962–1969 Eesti ujumiskoondisse ja 1973–1974 Eesti veepallikoondisse ning oli 1966–1968 Nõukogude Liidu olümpiakoondise kandidaat. Ta oli 1977–1980 Tallinna Spordiinternaatkooli rinnuliujujate brigaadi vanemtreener, kelle tuntumad õpilased on Tõnu Erin, Heikki Lomp, Sergei Maksimov ja Toomas Soosaar.
Petangi tõi Kulm Eestisse 1989. aastal, nimetades end naljatamisi Nõukogude Liidu esimeseks litsentsimängijaks. Tema eestvedamisel loodi Eestis mängule kandepind ja asutati Eesti Pétanque’i Klubide Liit, mille juhatusse ta kuulus 1991–1996 ning mille peasekretär oli 1995–1996. Kulmu töö tulemusel osales Eesti 1993. aastal esimest korda petangi maailmameistrivõistlustel.
Lisaks tegutses Kulm aastatel 1975–1999 Vääna-Jõesuu vetelpäästejaama ülemana ning töötas aastatel 2002–2025 Tallinna Laagna Gümnaasiumi kehalise kasvatuse õpetajana ja ujumistreenerina (IV kutsetase) ning 2012–2020 SK Garant treenerina. Peeter Kulm on päästnud üle 40 inimese uppumissurmast.
Die ringkond

Die ringkond ["di:"] on ringkond Prantsusmaal Auvergne-Rhône-Alpesi piirkonnas Drôme'i departemangus. Ringkond koosneb 111 vallast. Seal elas 68 965 inimest. (2022. aastal)
Ringkond asub departemangu keskosas, piirnedes läänes Ardèche'i ning idas Isère'i ja Hautes-Alpesi departemanguga.
Koosseis.
Kantonid.
Die ringkonda kuuluvad järgmised kantonid (sh mõni vaid osaliselt):
Vallad.
Die ringkonnas on 1. jaanuari 2025. aasta seisuga järgmised vallad (sulgudes INSEE kood):
Juhtimine.
Alamprefektid:
Purpliai

Purpliai (žemaidi "Porplē") on küla Leedus Mažeikiai rajoonis Laižuva vallas.
Küla asub Läti piiri ääres, Vadakste jõe kaldal. Osaliselt ulatub külla Natura 2000 ala Venta keskjooks. 
Külas asub muinsuskaitsealune aastal 1898 rajatud kolmekorruseline tuulik. Tegemist on kaheksanurkse ehitisega, mida restaureeriti aastail 1978 ja 1996. Ka on kaitse all XVI sajandil ja XVII sajandi esimesel poolel kasutusel olnud kalmed. Ka on kaitse all Purpliai vana kalmistu kompleks. Säilinud on kalmisu maakividest värav ja mitmed metallist ristid. Kalmistul on kaitse all aastail 1840-1842 valminud kabel. Kabelil on kolmnurkne apsiid ja nelinurkne tornike, mida ehib metallist rist. Läänes, lõunas ja idas ehib hoonet puidust karniis. 
Küla kandis algselt Šuryliai nime ja seda on esmamainitud 1661. aastal ("Szuryle"). Tänapäevase nimega on seda esmamainitud 1775. aastal ("Purple"). Kahe maailmasõja vahelisel perioodil oli Purpliais kaks tuulikut.
Küla on saanud nime isikunime Purplys järgi.
The Rumble in the Jungle

George Foreman "vs." Muhammad Ali (ehk The Rumble in the Jungle, inglise keelest "Mürin Džunglis") oli poksimatš 30. oktoobril 1974 20. Mai Staadionil (praegune Stade Tata Raphaël) Kinshasas Zaire'is (praegune Kongo Demokraatlik Vabariik). Selles olid vastamisi raskekaalupoksijad George Foreman ja Muhammad Ali. Matši jäglis staadionil 60 000 inimest ning selle otseülekanne oli üks ajaloo kõige jälgitumatest telesündmustest. Ali võitis matši nokaudiga kaheksandas raundis.
Foremani ja Ali vahelist matši on peetud üheks "20. sajandi suurimaks spordisündmuseks". Ali võit oli üllatav, kuna Foreman oli soosik. Mõnede allikate järgi vaatas matši üle maailma ligi miljard inimest ning see oli toona ajaloo enimvaadatud teleülekanne. Matši pealt teeniti tulu 100 miljonit $ (2020. aastate vääringus ligi 600 miljonit $). Aastal 1996 linastus The Rumble in the Jungle'ist Oscariga pärjatud dokumentaalfilm "Poksikuningate heitlus" (originaalis "When We Were Kings").